1 पद, 29 वोटर, दावेदार भी 29
भाजपा में जिलाध्यक्ष के चुनाव को लेकर सोमवार को पॉलिटिकल ड्रामा हुआ। नए जिलाध्यक्ष के लिए वोटर 29 थे और दावेदार भी इतने ही हो गए। मंच से जैसे ही जिलाध्यक्ष पद के लिए दावेदारी की घोषणा हुई, एक साथ कई सारे नेता मंच पर जा चढ़े और दावेदारी जताने लगे। कुछ देर के लिए अफरा-तफरी मच गई। कुछ ही देर में सीन बदल भी गया, जिन 29 लोगों ने दावेदारी जताई थी उनमें से 10 ने नाम वापस ले लिए। जिलाध्यक्ष के एक पद के लिए 19 दावेदारों के मैदान संभालने के बाद बंद कमरे में लिफाफे में पर्ची डलवाई गई।
सोमवार दोपहर 12.30 बजे से रंगोली परिसर में भाजपा की बैठक शुरू हुई। जिले के सहायक निर्वाचन अधिकारी मदनलाल राठौर और जगदीश देवड़ा के प्रतिनिधि के रूप में अनिल करोतिया ने जिलाध्यक्ष निर्वाचन की प्रक्रिया शुरू की। राठौर ने जैसे ही कहा- आप सभी लोग नए जिलाध्यक्ष पद को लेकर अपनी राय दे सकते हैं तो भाजपा सांस्कृतिक प्रकोष्ठ संयोजक मधु शिरोडकर ने सवाल कर डाला- राय तो दें लेकिन किन नामों पर देना है पहले यह तो साफ करो। इस बीच मंच पर बैठे पूर्व मंत्री हिम्मत कोठारी भी बोल पड़े- हां, यह सही है। जिलाध्यक्ष के दावेदारों के नाम क्लियर होने चाहिए। राठौर ने तत्काल ही घोषणा कर दी जो लोग चुनाव लड़ना चाहते हैं वे अपने नाम करोतिया को लिखवा दें। फिर क्या था मंच पर मजमा लग गया। कुछ दावेदार मंच पर पहुंच गए तो कुछ ने समर्थकों को नाम लिखवाने के लिए भेज दिया।
जिलाध्यक्ष के एक पद के लिए 29 लोगों ने दावेदारी कर दी। बजरंग पुरोहित, क्रांति जोशी, प्रकाश मेहरा, ईश्वरलाल पाटीदार, रघुनाथसिंह आंजना, चंद्रप्रकाश ओस्तवाल, बाबूलाल कर्णधार, प्रदीप चौधरी, राजेश परमार, दीनदयाल पाटीदार, उपेंद्र सिंह जाधव, राजेंद्र सिंह लुनेरा, रामस्वरूप गुर्जर, विष्णु त्रिपाठी, आशा उपाध्याय, प्रदीप उपाध्याय, राम कल्याणे, मांगीलाल पटवारी, अाशा मौर्य, शंभू पाटीदार, श्रेणिक चंडालिया, बद्री परिहार, अशोक जैन लाला, सुशील कपूर, मनोहर पोरवाल, मांगीलाल गुर्जर, विनय श्रीमाल और भेरूलाल पाटीदार ने अपनी दावेदारी की।
दावेदारी के कुछ ही देर बाद 10 लोग आशा मौर्य, अशोक जैन लाला, राम कल्याणे, विष्णु त्रिपाठी, भेरूलाल पाटीदार, विनय श्रीमाल, शंभू पाटीदार, मांगीलाल पटवारी और श्रेणिक चंडालिया ने अपने नाम वापस ले लिए। अाशा मौर्य का नाम कटवाने तो खुद उनके ससुर कन्हैयालाल मौर्य मंच पर पहुंचे और कहा कि किसी ने गलती से नाम लिखा दिया है।
ओस्तवाल का नाम लगभग तय
भाजपा के नए जिलाध्यक्ष के लिए चंद्रप्रकाश ओस्तवाल का नाम लगभग तय हो गया है। पार्टी सूत्रों की मानें तो उनका नाम केंद्रीय मंत्री थावरचंद गेहलोत की ओर से आगे बढ़ाया गया। विधायक जितेंद्र गेहलोत, राजेंद्र पांडेय, मथुरालाल डामर और पूर्व मंत्री हिम्मत कोठारी ने ओस्तवाल के नाम के लिए समर्थन किया है। इस खेमे का दावा है कि इस बार पार्टी का जिलाध्यक्ष शहर से न होकर जिले से ही होना चाहिए। ओस्तवाल के अलावा बजरंग पुरोहित और प्रदीप उपाध्याय के नाम भी मजबूत दावेदारी में हैं।
29 लोगों ने पर्ची पर लिखे 3-3 नाम
जिलाध्यक्ष के लिए वोट देने का अधिकार जिले के 15 मंडल अध्यक्ष और 15 जिला कार्यसमिति सदस्यों को था। इनमें से एक सैलाना विधायक संगीता चारेल बैठक में नहीं पहुंचीं। 29 दावेदारों में से 10 द्वारा नाम वापस लिए जाने के बाद शेष 19 के लिए 29 मंडल अध्यक्ष और जिला कार्यसमिति सदस्यों ने वोट डाला। रंगोली परिसर के ही एक कमरे में सभी लाेगों ने एक पर्ची पर 3-3 नाम लिखकर निर्वाचन अधिकारी मदनलाल राठौड़ को सौंपे। पर्चियों को लिफाफे में रखकर सील कर दिया और अब इसे भोपाल भेजा जाएगा। महापौर और जिला पंचायत अध्यक्ष से अलग से रायशुमारी की गई।
सैलाना के फैसले पर नाराजगी
जिलाध्यक्ष चयन के लिए हुई बैठक में पार्टी के सैलाना को लेकर हुए फैसले पर नाराजगी भी सामने आई। बैठक शुरू होते ही श्रेणिक चंडालिया खड़े हुए और शोर मचाने लगे। उनका कहना था कि जब सबकुछ पहले ही तय कर लिया जाता है तो फिर यह नौटंकी क्यों की जाती है। कई सालों से पार्टी के लिए काम कर रहा हूं, हमसे पूछा भी नहीं गया। सैलाना विधानसभा क्षेत्र के 4 मंडलों में फिर से पुराने ही मंडल अध्यक्षों की नियुक्ति कर दी गई। साथ बैठे कुछ अन्य वरिष्ठ नेताओं ने उन्हें समझाइश देकर बैठाया।
रायशुमारी के लिए पार्टी के जितने लोग आए, उनमें से अधिकतर ने दावेदारी जताई।
bho_Deva hin_Deva hin_Deva bho_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva